《送赵处士游方》
宋代·洪咨夔

道家何荒唐，释氏更汗漫。
君胡欲逃儒，结入杨墨案。
时文窘枘凿，俗好厌冰炭。
起寻出头路，去觅行脚饭。
左携仙君茅，右挟佛祖粲。
随身绝长物，到处得奇观。
江山枯槁写，风月老笔判。
识透心转空，养足骨自换。
长生不可独，分寄石髓半。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。